Simon Kollerup (S), 2022-09-28:
Tak til ordførerne, og også tak til Folketingets partier, både for at modtage det her lovforslag på den måde, det er blevet, men selvfølgelig også, fordi vi kan have en hastelovbehandling, som vi har mulighed for i dag.
Vi kan alle sammen mærke inflationen og de rekordhøje energipriser.
Jeg tror, de fleste har fundet den varme sweater og de striksokker, man har fået af svigermor i julegave, frem derhjemme.
Vi kan mærke, at vinteren er på vej, og i år bliver den ikke, som den plejer.
Usikkerheden kan mærkes i danske familier, og den kan mærkes hos danske erhvervsdrivende, hos den lille købmand og mange andre steder.
Derfor er jeg rigtig glad for, at vi med fælles hjælp har lavet en aftale om vinterhjælp.
Det er sket med regeringen og et bredt flertal med mange af Folketingets partier.
Og vi blev enige om aftalen om vinterhjælp i fredags.
Det er ikke en aftale, der løser alle problemer, men det er en hjælp til at komme igennem vinteren.
For at gennemføre aftalen fremsætter vi tre lovforslag, og et af de lovforslag er på Erhvervsministeriets område.
Det er det, vi behandler lige nu, og det indeholder grundlæggende fire elementer.
For det første sikrer lovforslaget hjemmel til, at energiselskaberne kan få adgang til den likviditet, som er nødvendig, for at de kan tilbyde indefrysningsordningen til deres kunder.
Det får de, ved at Erhvervsstyrelsen med den her lov kan yde et lån til selskaberne.
For det andet giver lovforslaget også mulighed for at give støtte til energiselskaberne for deres øgede omkostninger til etablering af indefrysningsordningen.
Det kan være økonomi til at tilpasse deres it-systemer.
Energiselskaberne er for os en meget værdifuld samarbejdspartner, og de får en helt central rolle i implementeringen af indefrysningsordningen, og derfor er det vigtigt, at vi hjælper dem med, at den her ordning også kan komme godt i gang ude i energiselskaberne.
For det tredje giver lovforslaget mulighed for, at Erhvervsstyrelsen kan yde et tilskud til boligforeninger.
Boligforeninger har typisk et cvr-nummer, og det vil sige, at energiselskaberne vil behandle dem som virksomheder og kræve en højere rente af dem for at bruge indefrysningsordningen, men de egentlige kunder er jo ikke boligselskaber, men helt almindelige private husstande og familier.
Og de skal så vidt muligt stilles som dem, der f.eks. bor i en ejerbolig, i et parcelhus.
Derfor indeholder lovforslaget en ordning, hvor boligforeninger, der hovedsagelig har private husstande som medlemmer, kan søge tilskud til at dække forskellen i renter mellem ordningerne for henholdsvis erhverv og private.
Derudover vil de blive undtaget for de lofter for indefrysning, der gælder for virksomheder, og det vil blive indarbejdet i en kommende bekendtgørelse.
Det vil også være Erhvervsstyrelsen, der skal stå for denne tredje del af lovforslaget.
Endelig giver lovforslaget hjemmel til, at Erhvervsstyrelsen kan yde direkte likviditetslån til de energiintensive virksomheder.
Det skal give en mulighed for, at de virksomheder, der er særlig hårdt ramt af stigende energipriser, får mulighed for at optage et direkte lån i Erhvervsstyrelsen.
Det betyder, at virksomhederne får ret til et lån, der dækker op til halvdelen af deres ekstraudgifter til el og gas, når prisen overstiger et vist niveau.
Og de kan så indefryse op til et loft på 190 mio. kr. over en periode på 12 måneder.
Det er som sagt en ordning, der bliver direkte administreret af Erhvervsstyrelsen
, dvs. uden om energiselskaberne, i de her energiintensive virksomheders konkrete tilfælde.
Lovforslaget har været i en kort offentlig høring, som har vist, at der generelt er en positiv opbakning til lovforslaget.
På tværs af partier her i Folketinget tror jeg vi mærker, hvordan de meget høje priser på energi presser virksomhederne, presser familierne og presser kultur- og foreningslivet, og derfor er jeg glad for, at vi nu med det her lovforslag kan tage et rigtig vigtigt skridt, sådan at også købmanden og bageren og den lille slagter og andre danske virksomheder kan få et tiltrængt pusterum.
På den måde kan de få ro om deres budget mindst 1 år ud i fremtiden.
Som sagt løser det her lovforslag ikke alle problemer.
Men det gør det lettere for danske familier, virksomheder og vores kulturliv at komme igennem en helt unormal vinter.
Så jeg er glad for, at vi allerede i dag kan førstebehandle lovforslaget, sådan at vi kan få ordningerne ud at leve hurtigst muligt.
Og med de ord ser jeg frem til den videre lovbehandling af sagen.